D Bundesakte (Acte fédéral) het us vierzig Artikel bestande. Dr Bund isch ghalte gsi, e minimali  Rächtsgliichheit vo alle Schwiizer z garantiere, im Chriegsfall en Armee ufzstelle, d Ussepolitik z länke und mögligst dr Handelsverchehr z erliichtere. D Kantön garantiere sich gegesiitig ihri Verfassige, ihri Gebiet, ihri Freiheit und ihri Unabhängikeit. Zu däm Zwäck wird en Armee ufgstellt vo 15,203 Maa, wo noch eme vorbestimmte Schlüssel vo de Kantön müesse gstellt wärde. Au es Budget vo 490,507 Schwiizerfranke isch vorgseh gsi, wobii d Biidräg vo dr Grössi vom Kanton abhängig gsi si, Bärn zum Bispil het  91,695 Franke müesse biidräge, Züri 77,153 und die bevölkerigsriiche Kantön Aargau und Waadt 52,212, respektiv 59,273 Franke. S oberste Staatsorgan isch d Dagsatzig gsi, wo sich jewiils in eim vo de sächs Vorort, Freiburg, Bärn, Solodurn, Basel, Züri und Luzärn, droffe het. Dr Vorsitz het dr Landammaa vo dr Schwiiz gha, wo dr Schultheiss oder Bürgermeister vom Direktorialkanton gsi isch. E Revision isch nid vorgseh gsi.